# Περδίκκας

Όταν πια χάνεται κάθε ελπίδα να σωθεί, ο Αλέξανδρος βγάζει το δαχτυλίδι του και το δίνει στον Περδίκκα. Οι σύντροφοί του τον ρωτούν ποιος είναι ο διάδοχος στην αυτοκρατορία. Ο Αλέξανδρος απαντά «ο καλύτερος» και πρόσθεσε πως προβλέπει ότι θα ξεσπάσουν μεγάλοι αγώνες μεταξύ των συντρόφων του.
Διόδωρος Σικελιώτης, Ιστορική βιβλιοθήκη, ΙΗ9 1-2 (ελεύθερη απόδοση)
Πράγματι ο Αλέξανδρος παρέδωσε το δαχτυλίδι του στον Περδίκκα, ώστε να τακτοποιηθούν κάποια από τα ζητήματα της αυτοκρατορίας, αλλά δεν ορίζει διάδοχό. Ο Περδίκκας προτείνει βασιλιάς να γίνει γιος του από τη Ρωξάννη, που ακόμη δεν έχει γεννηθεί. Κάποιοι σύντροφοι όμως αντιδρούν σε αυτή την πρόταση και υποστηρίζουν πως νόμιμος διάδοχος είναι ο ετεροθαλής αδελφός του Αλέξανδρου, Αρριδαίος. Ο Πτολεμαίος από την άλλη προτείνει να σχηματιστεί ένα συμβούλιο των πιο κοντινών συντρόφων του Αλέξανδρου και να αποφασίζουν από κοινού με ψήφο. Ενώ οι στενοί σύντροφοι προσπαθούν να βρουν μια συμβιβαστική λύση, κομμάτι του στρατού επαναστατεί και αποφασίζει να χρίσει τον Αρριδαίο βασιλιά. Ο Αλέξανδρος αποδεικνύεται προφητικός στα λόγια του. Οι διαφωνίες και οι συγκρούσεις μεταξύ των συντρόφων του ξεκινούν πριν ακόμη εκείνος ταφεί.
Ο θάνατος του Μ. Αλεξάνδρου, μικρογραφία από το χειρόγραφο «Μυθιστόρημα του Αλέξανδρου», 14ος αι. μ.Χ., αγνώστου δημιουργού, κοινό κτήμα:PDM 1.0